b'\n_START_ARTICLE_\nJohannes P\xc3\xa4\xc3\xa4sukese t\xc3\xb5eline elu\n_START_SECTION_\nKajastusi\n_START_PARAGRAPH_\n"Ilus film, soovitan k\xc3\xb5igile, kel vastupandamatu tung igal p\xc3\xb5hjusel (ja ka p\xc3\xb5hjuseta) kaamera rec-nuppu vajutada. Instagram-influencer\'itele lausa kohustuslik. Johannes P\xc3\xa4\xc3\xa4suke oligi Eesti esimene influencer, lihtsalt sada aastat oma ajast ees," kommenteeris filmi teleajakirjanik J\xc3\xbcri Muttika. _NEWLINE_Kriitik Andrei Liimets nimetas filmi m\xc3\xa4nguliseks teekonnafilmiks ja semukom\xc3\xb6\xc3\xb6diaks: "Filmiisakest kujutatakse paraja avant\xc3\xbcristi-oportunisti-elunautlejana, omamoodi Nipernaadina, kelle s\xc3\xbcda tuksub j\xc3\xa4rgmise tuuleiili j\xc3\xa4rgi, adumata hetkekski oma tulevast suurt kohta ajaloos." P\xc3\xa4\xc3\xa4sukese "Retke l\xc3\xa4bi Setumaa" originaalmaterjali segamist uuega hindas Liimets \xc3\xbcheks nutikamatest lahendustest linateose juures. Kokkuv\xc3\xb5te kujunes siiski kriitiliseks: "Vaatamata headele karakteritele ja huvipakkuvale ajaloolisele taustale n\xc3\xa4ikse stsenaariumis nappima fookust ja selgust. ... S\xc3\xbcdame ja hingega tehtud, aga vahendite nappus annab tunda pea igal sammul. Kiirustamise mekk on tugevalt manu tehnilisel teostusel, sest \xc3\xbchtteist j\xc3\xa4\xc3\xa4b kriipima nii helireal kui montaa\xc5\xbeis. Nii m\xc3\xb5negi stseeni saanuks rohkemate duublite ja parema ettevalmistusega k\xc3\xbcllap oluliselt ladusamalt lahendada. See k\xc3\xb5ik vajab aga aega ja raha."'